LV Eiropas Savienības Oficiālais Vēstnesis C 147/21

Uzklausīšanas amatpersonas nobeiguma ziņojumspar procedūru lietā COMP/F-1/38.338 – Cieto galantērijas izstrādājumu adatas

(atbilstoši 15. pantam Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.)

2009/C 147/14

No lēmuma projekta izriet šādi apsvērumi:

Šī lieta ir ierosināta, pamatojoties uz Entaco Ltd pārstāvja sniegto informāciju un izmeklēšanām, ko Komisija 2001. gada 7. un 8. novembrī saskaņā ar Padomes Regulas Nr. 17 14. panta 3. punktu (1) veica vairāku Kopienas cieto galantērijas preču un mīksto galantērijas preču ražotāju un Vācijas aizdares tehnoloģijas ražotāju asociācijas VBT telpās. Komisija minētajā izmeklēšanā un tai sekojošos informācijas pieprasījumos saskaņā ar Regulas Nr. 17 11. pantu ieguva dokumentārus pierādījumus tam, ka EK līguma 81. panta 1. punktu, vienojoties un izmantojot saskaņotas darbības, ir pārkāpuši šādi uzņēmumi:

William Prym GmbH and Co. KG, Prym Consumer GmbH & Co. KG (“Prym”), Coats plc (tagad – “Coats Holdings Ltd”), J & P Coats Ltd (“Coats”), Entaco Group Ltd un Entaco Ltd. (“Entaco”).

Komisija 2004. gada 15. martā saskaņā ar Regulas (EK) Nr. 2842/98 2. pantu (2) nosūtīja iebildumu izklāstu Prym, Entaco un Coats, ko Entaco saņēma 2004. gada 16. martā, savukārt Coats un Prym – 2004. gada 17. martā. Atbildes uz iebildumiem bija jāiesniedz līdz 2004. gada 13. maijam. Coats un Prym atbildes iesniegšanas termiņš tika pagarināts līdz 2004. gada 28. maijam.

Atbilde no Entaco tika saņemta 2004. gada 5. maijā. Atbildes no Coats un Pryms tika saņemta 2004. gada 28. maijā.

Pusēm bija sniegta piekļuve lietas materiāliem, jo tām tika nosūtīts lasāmatmiņas kompaktdisks ar Komisijas lietas dokumentiem. Kompaktdisku iesaistītās puses saņēma 2004. gada 26. martā.

Ar 2004. gada 13. aprīļa un 5. maija vēstuli Coats lūdza sniegt piekļuvi papildu informācijai Komisijas lietā, apstiprinot, ka daži papildu dokumenti, kas tika kopēti Prym un VBT telpās, varētu būt noderīgi Coats aizstāvībai. Turklāt Coats kritizēja to, ka daži punkti iebildumu izklāstā tika saīsināti, lai arī tie attiecās uz svarīgiem dokumentiem.

Ar 2004. gada 3. un 7. maija vēstuli es piekritu, ka faktiski visi Prym telpās kopētie dokumenti, kurus pa to laiku Prym atzina par nekonfidenciāliem, ir jānosūta Coats. Es arī apsolīju atjaunot gandrīz visus tos fragmentus, uz kuriem Coats savā lūgumā atsaucās. Attiecīgi iesaistītais Komisijas dienests turpmākajās dienās piešķīra piekļuvi šai papildu informācijai.

Tomēr attiecībā uz citiem dokumentiem, kas tika kopēti VBT telpās, es uzskatīju, ka nepastāv pietiekama saikne ar šo lietu, lai pamatotu šo dokumentu pieejamību, tādēļ es nepiekritu Coats lūgumam. Coats pret šo pieeju neiebilda.

Pēc iesaistīto pušu pieprasījuma veikt to mutisku uzklausīšanu šajā lietā mutiskā uzklausīšana notika 2004. gada 18. jūnijā.

Pēc mutiskās uzklausīšanas katrai pusei tika iedota nekonfidenciāla versija, kura ietvēra pārējo pušu sniegtās atbildes. Visām pusēm tika darīts zināms, ka sniegtās atbildes varētu uzskatīt par jaunu pierādījumu saturošām attiecībā uz apgalvojumiem, kas sniegti iebildumu izklāstā. No atbilžu saņemšanas brīža pusēm tika piešķirtas četras nedēļas, kuru laikā tās varēja iesniegt papildu komentārus.

Atbildot uz mutiskajā uzklausīšanā skartajiem vai noskaidrotajiem jautājumiem, Coats 28. jūlijā iesniedza papildu dokumentus. To pašu darīja Prym2004. gada 30. jūlijā.

Coats 2004. gada 19. augustā nosūtīja Komisijai memorandu, kurā bija apkopoti tā galvenie iebildumi pret Komisijas lietu.

Komisijai iesniegtajā lēmuma projektā ir tikai tie iebildumi, par kuriem pusēm bija iespēja izteikt viedokļus.

Ņemot vērā iepriekš minēto, es uzskatu, ka šajā lietā pušu tiesības tikt uzklausītām ir pilnībā ievērotas.

Briselē, 2004. gada 19. oktobrī Karen WILLIAMS

(1) Padomes 1962. gada 6. februāra Regula Nr. 17, pirmā regula, ar ko īsteno EK līguma 85. un 86. pantu (OV 13, 21.2.1962., 204. lpp.).

(2) Komisijas 1998. gada 22. decembra Regulas (EK) Nr. 2842/98 par pušu uzklausīšanu dažos procesos saskaņā ar EK līguma 85. un 86. pantu (OV L 354, 30.12.1998., 18. lpp.).